**GODIŠNJA SKUPŠTINA**

**HRVATSKOG SAVEZA UZGAJIVAČA OVACA I KOZA**

Sv. Martin na Muri, hotel „SPA GOLFER HOTEL“

17.10.2019., 19:00 sati

Sjednica Skupštine Hrvatskog saveza uzgajivača ovaca i koza (u daljnjem tekstu Savez) sazvana je s predloženim dnevnim redom:

**Dnevni red**

1. Otvaranje skupštine Saveza i utvrđivanje kvoruma
2. Izbor radnog predsjedništva, zapisničara i 2 ovjerovitelja zapisnika
3. Usvajanje dnevnog reda
4. Usvajanje zapisnika sa prethodne sjednice skupštine
5. Izvješće o radu Saveza u proteklom jednogodišnjem razdoblju (predsjednik Saveza)
6. Pregled provedbi uzgojnih programa (Program uzgoja ovaca u RH i Program uzgoja koza u RH) u ovčarstvu i kozarstvu u 2018. godini
7. Izvješće o radu glavnog tajnika
8. Izvješće predsjednika Nadzornog odbora
9. Izbor predsjednika i potpredsjednika Saveza, članova Nadzornog odbora i Upravnog odbora Saveza, te članova Komisije za mirenje
10. Financijska izvješća saveza (Glavni tajnik)
    1. Usvajanje Financijskog izvješća za 2018. godinu
    2. Informacija o financijskom stanju u 2019. godini
    3. Usvajanje Financijskog plana za 2020. godinu
11. Program rada Saveza za iduće jednogodišnje razdoblje
12. Izdavačke aktivnosti Saveza
    1. Ovčarsko kozarski list - podlistak „Uzgoj i selekcija ovaca i koza“
    2. Godišnje izvješće
    3. Stručna literatura knjige brošure
    4. Web publikacije
13. Manifestacije u 2019. godini
    1. Izložbe ovaca i koza
    2. Državno prvenstvo u šišanju ovaca
    3. Savjetovanje uzgajivača ovaca i koza i Državna izložba ovčjih i kozjih sireva
14. Razno
15. Vrijeme i mjesto održavanja iduće redovite godišnje Skupštine Saveza
16. Zatvaranje redovite godišnje Skupštine Saveza
17. **Otvaranje sjednice Skupštine Saveza i utvrđivanje kvoruma**

Skupština je započela s radom u 19.00 sati.

Utvrđivanjem kvoruma utvrđeno je da je od 42 delegata, sjednici nazočno 28 delegata te je utvrđeno da sjednici prisustvuje dovaljan broj delegata da Skupština može donositi pravovaljane odluke.

1. **Izbor radnog predsjedništva, zapisničara i 2 ovjerovitelja zapisnika**

Jednoglasno je izabrano radno predsjedništvo: predsjednik Saveza Tomislav Vidas, potpredsjednica saveza Nevenka Gadanec, glavna tajnica Dolores Barać. Za zapisničarku je jednoglasno izabrana glavna tajnica Saveza Dolores Barać.

Za ovjerovitelje zapisnika jednoglasno su izabrani Nedjeljko Beg i Dragan Matahlija.

1. **Usvajanje dnevnog reda**

Jednoglasno je prihvaćen dnevni red naveden na 1. stranici ovog Zapisnika.

1. **Usvajanje zapisnika sa prethodne sjednice Skupštine Saveza**

Jednoglasno je bez primjedbi prihvaćen Zapisnik s prethodne sjednice Skupštine Saveza, održane 24.10.2018. u Rabu.

1. **Izvješće o radu Saveza u proteklom jednogodišnjem razdoblju (predsjednik Saveza)**

Predsjednik Saveza, Tomislav Vidas, rekao je kako je Savez svojim radom tijekom prošle godine ispunio sve svoje temeljne aktivnosti i opravdao svoje postojanje. Stručna služba Saveza izradila je 23 uzgojna programa (17 pasmina ovaca i 6 pasmina koza) koje su bile osnova za usklađivanje Saveza sa Uredbom 2019/1012.

Između različitih aktivnosti treba naročito izdvojiti aktivnu ulogu Saveza u organizaciji „ 21. savjetovanja uzgajivača ovaca i koza“ i „20. državne izložbe ovčjih i kozjih sireva“. U suradnji s Hrvatskom agencijom za poljoprivredu i hranu Savez je sudjelovao u organizaciji stočarskih izložbi na kojima su sudjelovali članovi Saveza i prikazali najbolja grla iz svojih stada. Najznačajnija i najveća izložba održana je u sklopu Gudovačkog sajma na kojem je izloženo ukupno 12 kolekcija, od čega 9 kolekcija u ovčarskom i samo 3 kolekcije u kozarskom dijelu. Hrvatski savez uzgajivača ovaca i koza ove godine izdao je stručni priručnik „Uzgoj i selekcija ovaca i koza“.

**Zaključak**: Izvještaj predsjednika Saveza se prihvaća jednoglasno.

1. **Pregled provedbi uzgojnih programa (Program uzgoja ovaca u RH i Program uzgoja koza u RH) u ovčarstvu i kozarstvu u 2018. godini**

Predsjednik Saveza je u raspravi po ovoj točci dnevnog reda konstatirao da je broj uzgojno valjanih ovaca i koza stabilan i da se sve aktivnosti u svezi provedbe uzgojnih programa odvijaju redovito. Naglasio je i da je Savez i ove godine izradio Godišnje izvješće sa svim brojčanim pokazateljima u provedbi uzgojnih programa te da će svi sudionici ovogodišnjeg Savjetovanja za uzgajivače ovaca i koza u radnim materijalima dobiti svoj primjerak otisnutog izvješća.

Po ovoj točci u raspravu se uključio bivši glavni tajnik Saveza Zdravko Barać, koji se prije svega zahvalio svima na dugogodišnjoj uspješnoj suradnji za vrijeme dok je obnašao dužnost glavnog tajnika Saveza, te istaknuo da je podnio ostavku na mjesto glavnog tajnika danom kada je imenovan pomoćnikom ministra poljoprivrede budući da nije želio da se dovode u situacije mogućeg sukoba interesa. U raspravu se uključio na način da je detaljno objasnio novi institucionalni ustroj unutar resora Ministarstva poljoprivrede, te primjenu novog Zakona o uzgoju domaćih životinja. Objasnio je i ulogu Ministarstva poljoprivrede i Hrvatske agencije za poljoprivredu i hranu u provedbi uzgojnih programa. Dio djelatnika bivše Hrvatske poljoprivredne agencije (koja je provodila uzgojne programe) prešao je u novoosnovanu agenciju Hrvatsku agenciju za poljoprivredu i hranu, a dio djelatnika u Ministarstvo poljoprivrede u novo formiranu Upravu za stočarstvo i kvalitetu hrane u čijoj se ingerenciji donošenje akata i zakona iz stočarske proizvodnje i kvalitete hrane. Od 1. siječnja donesen je novi Zakon o uzgoju domaćih životinja kojim se osigurava provedba Uredbe EU 2016/1012 kojom se regulira područje uzgojnih programa u stočarstvu. Zakon regulira i odnos uzgojnih udruženja i institucija koje imaju uvjete za provedbu tehničkih aktivnosti. Ministarstvo poljoprivrede izdalo je rješenje Hrvatskoj agenciji za poljoprivredu i hranu kao trećoj strani za provedbu uzgojnih programa. U Gudovcu 6.rujna 2019. potpisan je ugovor o suradnji Saveza s Hrvatskom agencijom za poljoprivredu i hranu kao trećom stranom u provedbi uzgojnih programa.

**Zaključak:** Izvještaj se prihvaća jednoglasno.

1. **Izvješće o radu glavnog tajnika Saveza**

Bivši glavni tajnik Saveza Zdravko Barać iznio je izvješće o svom radu za prva tri mjeseca ove godine (za vrijeme dok je obnašao dužnost glavnog tajnika). Nabrojao je sve aktivnosti na kojima je radio te je naglasio da je njegov cjelokupni angažman bio usmjeren ka redovitom, normalnom funkcioniranju Saveza vodeći računa da poduzete aktivnosti za sobom nose unaprjeđenje rada i daljnji razvoj.

Isto tako istaknuo je da je Stručna služba Saveza izradila 23 uzgojnih programa (17 pasmina ovaca i 6 pasmina koza) koji su bili osnova za usklađivanje Saveza sa Uredbom 2019/1012, odradila veći dio Savjetovanja u suradnji sa djelatnicima HAPIH-a, izdala knjigu „Uzgoj i selekcija ovaca i koza“, osigurala redovito izlaženje časopisa Ovčarsko-kozarski list i podliska „Uzgoj i selekcija ovaca i koza“.

**Zaključak:** Izvještaj bivšeg glavnog tajnika prihvaća se jednoglasno

1. **Izvješće predsjednika Nadzornog odbora**

Predsjednica Nadzornog odbora, Ankica Ursić Molnar, dale je izvještaj o radu Nadzornog odbora u kojem je istaknuto da Nadzorni odbor nije uočio nepravilnosti u funkcioniranju bilo kojeg tijela Saveza tijekom razdoblja od prošle sjednice Skupštine Saveza.

**Zaključak:** Izvješće o radu Nadzornog odbora je jednoglasno prihvaćeno i postaje sastavni dio ovog Zapisnika.

1. **Izbor predsjednika i potpredsjednika Saveza, članova Nadzornog i Upravnog odbora Saveza, te članova Komisije za mirenje**

Temeljem prijedloga o izboru predsjednika, podpredsjednika i tijela Saveza koje je Upravni odbor Saveza uputio Skupštini Saveza, a nakon provedenog glasovanja jednoglasno su za tijela Saveza izabrani:

Za predsjednika Saveza: Tomislav Vidas;

Za potpredsjednicu Saveza: Nevenka Gadanec;

Za članove Upravnog odbora Saveza: Tomislav Vidas, Nevenka Gadanec, Vinko Sičaja, Tomislav Rukavina, Josip Antunović, Nedjeljko Beg, Franko Cetina, Franjo Zubović i Željko Lučanin;

Za članove Nadzornog odbora Saveza: Ankica Molnar Ursić, Branko Rajčić, Mario Gospodnetić.

1. **Financijsko izvješće Saveza (Glavna tajnica)**
2. ***Usvajanje Financijskog izvješća za 2018. godinu***

Glavna tajnica podnijela je financijsko izvješće. Na dan 15.10.2019 na računu Saveza je 71.000 kuna

Financijska izvješća za 2018., 2019. i procjena za 2020. nalaze se u prilogu ovog zapisnika.

Financijsko izvješće za 2018. godinu je jednoglasno prihvaćeno i postaje sastavni dio ovog Zapisnika.

1. ***Informacija o financijskom stanju u 2019. godini***

Glavna tajnica je izvijestila o trenutačnoj financijskoj situaciji te naglasila kako očekuje da će financijski rezultat i u narednoj godini biti pozitivan. Istaknula je da se svi rashodi obavljaju sukladno odlukama Upravnog odbora. Naglasila je da se i tijekom 2018. godine Savez financira manjim dijelom od pružanja usluga, a većim dijelom od donacija, pri čemu su u obvezi sredstva iz donacija trošiti strogo namjenski kako bi se opravdala iskorištenost sredstava. U periodu od 1.1.-13.10.2019. Savez je u plusu za 7.379 kn, te se očekuje da će i 2019. godina završiti u plusu.

1. ***Usvajanje Financijskog plana za 2020. godinu***

Glavna tajnica je iznijela prijedlog Financijskog plana za 2020. godinu. Sukladno iznesenom planu prihodi bi trebali biti na razini 470.000 kn, a rashodi 433.000 kn te bi financijsko poslovanje iskazalo pozitivan rezultat u iznosu 37.000 kn. Također, istaknula je da je Financijski plan izrađen sukladno iskustvima iz 2017. i 2018. godine, ali i naglasila da je financijsko planiranje obveza, ali poprilično nezahvalna, budući da je financijsko poslovanje Saveza jako ovisno o razini prispjelih donacija, naročito iz Državnog proračuna te da će se Plan ispuniti u onoj mjeri u kojoj se budu ostvarile očekivane donacije.

S obzirom da je Ministarstvo poljoprivrede povećalo sufinanciranje rada svih Saveza za 2.000.000 kn , Savezu trebalo bi pripasti oko 170.000 kuna koji su uvršteni u financijski plan za 2020 godinu.

Naglašeno je da se sredstva Ministarstva mogu isključivo namjenski trošiti – vezano za provedbu uzgojnih programa.

**Zaključak:** Jednoglasno su je usvojeno Financijsko izvješće za 2018. godinu te Financijski plan za 20120. godinu.

1. **Program rada Saveza za iduće jednogodišnje razdoblje**

Predsjednik saveza je u ime rukovodstva iznio Program rada Saveza za iduće jednogodišnje razdoblje naglasivši da će Savez i dalje obavljati sve djelatnosti kao i do sada: 1) provedba uzgojnih programa; 2) izdavanje uzgojne dokumentacije; 3) izdavačka djelatnost – priručnici, Ovčarsko kozarski list, Godišnje izvješće; 4) edukativne aktivnosti – organiziranje savjetovanja i predavanja za uzgajivače; 5) promotivne aktivnosti – organiziranje izložbi ovaca i koza, ovčjih i kozjih sireva, natjecanja u šišanju ovaca i dr. Sva pristigla pitanja i problemi će se rješavati kako budu dolazili.

**Zaključak:** Jednoglasno je prihvaćen Plan rada za 2020. godinu.

1. **Izdavačke aktivnosti Saveza**

Predsjednik Saveza je istaknuo izdavačku djelatnost Saveza kao iznimno važnu i to iz više razloga. Publikacijama koje izdaje Savez dobiva na svojoj prepoznatljivosti, a ujedno putem većine publikacija ispunjava i svoju informativno - edukativnu ulogu.

1. ***Ovčarsko kozarski list + podlistak „Uzgoj i selekcija ovaca i koza“***

Predsjednik Saveza upoznao je sve prisutne sa situacijom u vezi Ovčarsko – kozarskog lista. Broj pretplatnika je premali te je dan prijedlog da bi svi predsjednici udruga trebali pronaći model kako osigurati pretplatu za svoje članove.

1. ***Godišnje izvješće***

Savez je i ove godine izdao Godišnje izvješće putem kojeg su predstavljene sve aktivnosti Saveza tijekom 2018. godine s posebnim naglaskom na provedbu uzgojnih programa.

1. ***Stručna literatura - knjige - brošure***

Savez je nastavio s izdavanjem stručne literature te je za ovu godinu pripremio knjigu „Uzgoj i selekcija ovaca i koza“, temeljenu na odabranim člancima iz Ovčarsko-kozarskog lista.

1. ***Web publikacije***

Predsjednik Saveza je naglasio da se većina spomenutih tiskanih materijala postavlja i na web stranicu Saveza kako bi bili dostupni većem broju korisnika.

1. **Manifestacije u 2020. godini**
2. ***Izložbe ovaca i koza***

Raspravljano je o održavanju promotivnih i edukativnih manifestacija u (su)organizaciji Saveza tijekom 2020. godine te je zaključeno da se nastavi s održavanjem i lokalnih i državne izložbe ovaca i koza.

1. ***Državno prvenstvo u šišanju ovaca***

Trenutno nema prijedloga za mjesto i termin održavanja, a ukoliko bude prijedloga razmotrit će se tijekom godine.

1. ***Savjetovanje uzgajivača ovaca i koza i Državna izložba ovčjih i kozjih sireva***

Prijedlog za mjesto održavanja 22. Savjetovanja uzgajivača ovaca i koza i 21. Izložbe hrvatskih ovčjih i kozjih sireva je neki od gradova Istarske županije (Pula ili Rovinj), što su članovi Skupštine jednoglasno podržali, uz zaključak da Stručna služba Saveza dalje preuzme sve poslove u svezi organizacije.

1. **Razno**

Davor Pašalić ispred HAPIH-a pozdravio je prisutne te naveo kako će HAPIH i u buduće pomagati Savezu u organizaciji rada naročito organizaciji manifestacija ( savjetovanja, izložbe ovaca i koza).

Također je naglasio da je ispred HAPIHA za provođenje poslova u ovčarstvu i kozarstvu zadužen Darko Jurković, dipl. ing. Isto tako, naveo je i povećanje sufinanciranja rada svih Saveza od strane Ministarstva poljoprivrede (2.000.000,00 kn od čega HSUOIK 170.000,00 kuna) te naglasio da se navedena sredstva mogu samo namjenski iskoristiti i to vezano za poslove u svezi provedbe uzgojnih programa.

Nakon toga više članova skupštine iznijelo je probleme s kojima se susreći i za koje predlažu da se i tijela Saveza uključe u njihovo rješavanje:

* Mario Gospodnetić je naglasio probleme vezane za nedostatak veterinara na otoku Braču (problemi vezani za razduživanje markica, održavanje manifestacija na otoku). Ističe da veterinar iz Solina dolazi samo jednom tjedno. Također, ističe da je problem nepostojanje klaonice na otoku, što dovodi do klanja izvan registriranih objekata. Tomislav Rukavina naglasio je da je klaonica problematika koji uzgajivači mora rješavati u komunikaciji s lokalna samoupravom. Tomislav Vidas naveo je kao pozitivni primjer grad Novalju koja sa 200.000,00 kuna sufinancira rad klaonice tako da su uzgajivači oslobođeni troškova.
* Branka Rajčića zanima u kojoj je fazi projekt zaštite Dalmatinske janjetine. Tomislav Vidas je na otvaranje ove teme naglasio da na otoku Pagu imaju samo 5 uzgajivača certificirane paške janjetine. Tomislav Rukavina predložio je da ispred Saveza ide prijedlog prema Državnom inspektoratu rigoroznijih kontrola prema nelegalnom korištenju zaštićenih odnosno registriranih naziva oznakama izvornosti ili zemljopisnog podrijetla te kontrole sveukupnog sustava, od proizvodnje do proizvoda koji se puštaju na tržište s registriranim (zaštićenim ) nazivom.
* Dražen Crljenko istakao je problem koji uzgajivači na otoku Pagu imaju sa čagljem.
* Nedjeljko Beg naglasio je probleme koje uzgajivači imaju s APPRR-om, probleme vezane uz vraćanje potpora za pašnjake, te predložio sastanak predstavnika Saveza sa ravnateljicom APPRR-a. Tomislav Vidas naveo je da ima puno žalbi s terena vezano za Odluke APPRR-a o povratu potpora, naglasio da je održan sastanak s ministricom poljoprivrede, ravnateljicom APPRR, predsjednikom Uprave Hrvatskih šuma na kojem je bio prisutan, i na kojem je dobio odgovor da je sve rađeno prema pravilnicima. Prijedlog predsjednika Saveza je da svi predstavnici Udruga doznaju broj članova koji su dobili Odluku o povratu sredstava i nakon što se skupe podaci ponoviti sa dopisima prema nadležnim institucijama i zatražiti ponovno sastanak.

**Vrijeme i mjesto održavanja iduće redovite godišnje Skupštine HSUIK**

Zaključeno je da će se iduća sjednica Skupštine Saveza održati u listopadu 2020. godine, u mjestu održavanja 23. savjetovanja uzgajivača ovaca i koza.

1. **Zatvaranje sjednice Skupštine Saveza**

Sjednica Skupštine Saveza zatvorena je u 20.45 sati.

Zapisnik sastavila:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Glavna tajnica Saveza

Dolores Barać, dipl. ing. agr.

Ovjerovjeritelji zapisnika

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nedjeljko Beg

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dragan Matahlija